I. MUST - Ifjúsági és Egyetemi Összművészeti Találkozó
Október 11-23.
[bookmark: _GoBack]VIII. Debreceni Egyetemi Színjátszó Találkozó
Október 11. (H): 19:00: Szárnyaszegetten - kacagtatóan keserű történetek kortárs bolgár és orosz abszurdokbólKávéház-színházi előadásunkban közvetlenül Önökhöz szólunk, együtt ülünk Önökkel az asztaloknál, együtt kávézunk, talán még beszélgetünk is. Furcsa történeteket, groteszk eseteket mesélünk emberekről, akik bár nem léteztek, hajuk mégis vörös volt, akik kis kalapácsot hordtak a szájukban, vagy pénzt gyűjtöttek levesre (van egy ilyen étel). Bármily furcsák legyenek is, történeteink főszereplői csupán egyre vágynak: hogy visszanövesszék azt, ami ott hátul, a hátukon viszket…
Írók: Danyiil Harmsz és Sztanyiszlav Sztratyiev
Játsszák: Bognár Anita, Csépai Eszter, Király Orsolya, Simon Attila, Stubnya Béla
Rendezte: Cserje Zsuzsa
Utána szakmai beszélgetés: Mercs János, Bakota Árpád, Lőkös Ildikó
Helyszín: Csokonai Irodalmi Labor (Kossuth utca 1.)
Október 12. (K): 17:00 Elenyésző múlt - Hofgárt Károly fotográfiáinak kiállítása -megnyitó
Megnyitja: Béres-Áfra Zsuzsa
Helyszín: DESz24 udvar (Batthyány utca 24.)
A költészet járja át Hofgárt Károlynak a 2010-es évek közepe, vége felé készített fekete-fehér városképeit. Hétköznapi, zömében debreceni helyszíneket: lakótelepeket, a rendszerváltás után magára maradt indusztriális épületeket – az egyik falán a „szép az élet” felirat olvasható –, város szélén lesátrazó cirkuszosokat fényképez. Terei kihaltak, hiányzik belőlük az identitásépítő toposz, olykor egy-két ember siet valahová a kortalan és névtelen környezetben. Nemcsak az ember hiánya, hanem jelenlétének nyoma is leolvasható a fotókról. Falfirkák, lépcsőházi falrajzok, falvésetek utalnak az emberlakta valóságra, bár néhány fényképén konkrétan is megjelenik a cselekvő ember: a cirkuszidomár és a gólyalábas munkáin a fotós az álom és valóság viszonyát tematizálja. Minden egyes kép egy-egy történetet mesél el, és minden egyes kép az enyészet és az elmúlás története.

VIII. Debreceni Egyetemi Színjátszó Találkozó
19:00 Kettőspont / színház & spirituális ügynökség: Én vagyok a Kíváncsi
képzelt monológ Ady Endre titkos múzsáját imitálva
Kíváncsi Illi szerepében: Pusztai Luca
Írta és rendezte: Formanek Csaba
"Adyt nem pusztán a lány titokzatossága izgatta, de egy ideig lelki társat is talált benne: ő volt az egyetlen, akinek beszélhetett élete addigi legnagyobb elhatározásáról: hogy végleg abbahagyja tanulmányait, újságíró és költő lesz."
Új bemutatónkban mintegy 120 éves időutazás során a 21 éves Ady Endre szellemét idézzük meg, és persze a századforduló ellentmondásos világát. A színdarab egy ábrándos leányregény és egy földöntúli levélszerelem valós eseményeit dolgozza fel.
80 perc
A színdarab és az előadás a Déri Múzeum megbízásából és támogatásával készült.
fotó: Botos Lilla
Támogatók:
Déri Múzeum, Debrecen
EMMI Kiemelt művészeti programok, Katona József Drámapályázat
Helyszín: Déri Múzeum, Díszterem (Debrecen, Déri tér 1.)
Utána szakmai beszélgetés: Regős János, Mercs János, Bakota Árpád, Lőkös Ildikó
Október 13. (Sz) 20:00:Astro Générale és Wopo Wopo koncert a Pusztahang szervezésében
Helyszín: Nagyerdei Víztorony
20:00 Astro Générale: Az erdélyi, de román tagokból álló indie rock zenekar a gitárok és szintik nemzetközi nyelvén beszél, méghozzá elég hatásos módon. Az Astro Générale szomszéd országunk egyik legvagányabb friss bandája, pszichedelikus és popos elemekkel átszőtt zenéje újraértelmezi az angolszász műfaji hagyományokat. https://www.youtube.com/watch?v=WbfBN1LkuAI
21:00 Wopo Wopo: Elektronikus zene improvizálva. A budapesti kollektíva ezen egyszerű mondat mentén határozza meg magát, de olyan rutinos és komoly zenészekkel a fedélzeten, mint Jancsovics Máté (Punnany Massif, Kistehén stb.), Szeifert Jason Bálint (Mörk) vagy Kocsis Bence (OIEE), aligha kérdés, hogy az elektronikus hangszerek az élőzene dinamikájával szólalnak meg a színpadon a váratlan fordulatok és az örömzene metszetében. https://www.youtube.com/watch?v=9ZamfYfp9gk

Október 14. (Cs) 19:00: Simon Márton és Háló Gergő közös estje
Helyszín: Csokonai Irodalmi Labor (Kossuth utca 1.)
Simon Márton és Háló Gergő közös estje valami egészen különleges fúzió. Felolvasásnak nem hívhatjuk, hiszen élőzene kíséri, koncert sem lehet, hiszen versek és slam poetry szövegek is elhangzanak. Akkor mi? Gyertek el, és döntsétek el Ti!
Simon Márton költő, slammer, az utóbbi tíz évben három verseskötete jelent meg - Dalok a magasföldszintről, Polaroidok, és Rókák esküvője. A legutóbbival, amellett, hogy 2019-ben Libri Irodalmi Díjra és az Aegon Művészeti Díjra is jelölték, 2018-ban elnyerte a Horváth Péter Irodalmi Ösztöndíjat. Legújabb könyve szeptemberben jelent meg Éjszaka a konyhában veled akartam beszélgetni címmel.
Október 15. (P) 17.00: Malter Filmfesztivál filmvetítések Helyszín: Apolló Mozi
19:00 Debreslam Est Helyszín: Vojtina Bábszínház
Régiós Kötelezően Eszközhasználatos Nagyverseny
Országosan egyedülálló verseny. amelyben a slam poetry szabályaitól eltérően kötelező eszközt használni. Négy országos hírű slammer bemutató produkciójára számítunk, valamint betervezhető egy olyan felállás is, ahol két ismert arcot hívunk és egy kisebb erdélyi küldöttséget.
Október 16. (Sz) 12.45: Malter Filmfesztivál filmvetítések 19:00: Malter Filmfesztivál díjkiosztó, a díjazott filmekhez kapcsolódóan
Malter Díjazott Slam Helyszín: Apolló Mozi
A Malter filmfesztivál díjazott darabjaihoz 4 slammert kérünk fel, hogy írjon szöveget és a díjátadó előtt, vagy a vetítés előtt ezt elmondják/előadják.
Andrei Huțuleac: Havana, Cuba beszélgetés
Október 17. (V) 17:00 VIII. Debreceni Egyetemi Színjátszó Találkozó
Szegedi Egyetemi Színház( SZESZ): Rejtő Jenő: "mint egy költői hasonlat" -kabarémontázs
A SZESZ ezúttal Rejtő Jenő kabaré világába kalandozik és kalauzol. Az előadás a szerző elveszettnek hit színpadit műveiből is merít, ezeket is megmutatjuk. Ezúttal azonban sem a család, sem a történelem nem kerül terítékre vagyis " semmi komoly Hamvas Béla, esküszöm de tényleg". Szó lesz nőről és férfiról és keszekusza történéseikről, szegényekről és gazdagokról, bankárokról és ügyvédekről, írónőkről és színházigazgatókról, a jelmezekről és az ügyeskedésekről.... Úgyis Shakespeare is ugyan erről beszél mindig.... A konferanszié pedig úgyis mindent is megmagyaráz és előhangol... Játsszák: Bús Marcell, Drágity Petra, Hadadi Mária/ Lányi Nicolette, Hadzsy János, Deák Bálint, Nyéki Tamás, Tari Balázs, Olasz Anna, Péterffy Andrea, Varga Norbert Fény-hang: Horváth Attila Jelmez- Díszlet: SZESZ Zenei montázsok: Géczi Gergő Rendezőasszisztens: Gera Tamás Rendező: Varga Norbert Korhatár 16 év
85 perc
Helyszín: Csokonai Irodalmi Labor (Kossuth utca 1.)
19:00: VIII. Debreceni Egyetemi Színjátszó Találkozó
Alkalmi Társulat: Ezredik éjszaka
Helyszín: DESz24 (Batthyány utca 24.)
Dorde Lebovic a XX. századi szerb drámairodalom jelentős alakja, akinek ezt a darabját előszeretettel játsszák mai napig is a magyar színházak. Abszurd helyzetteremtő, szelíd humorú szövege lehetőséget kínál a kísérletezésre. A DESzínház Akalmi Társulata most nyolc év távlatából másodszor vág bele ebbe a vállalkozásba. Az alkotó stáb jelentősen átalakult, Hep szerepét az egykori Varázsló, Marczin I. Bence játssza, Hap szerepében Kiss Milán új ebben a világban. Ez a bemutató a Varázslót alakító Mester István számára az Alkalmi Társulat életébe való beavatás lesz. Katona Lóránt zaj-zenéje már állandó eleme az Alkalmi Társulat előadásainak, aminthogy a rendező személye (Lukovszki Judit) sem változott. Szándékunk szerint az előadásunk felveti a jóság-gonoszság dilemmáját, mesés világot teremtve cseppet sem mesés világunkban.
50 perc
Készítették:
Katona Lóránt, Kiss Milán, Lukovszki Judit, Marczin I Bence, Mester István

Október 20. (Sz) 20:00: +SHE+ és ajsa luna koncert a Pusztahang szervezésében
Helyszín: Nagyerdei Víztorony
20:00 +SHE+: Az erőteljes művésznév Corina Sucarovot takarja, aki egy fiatal bukaresti színésznő/modell. Corina nemrég kezdett zenei karrierbe és különleges, elektronikus popos hangzásvilágot képvisel, társadalmileg érzékeny angol szövegekkel, mely a helyi zenei életben már a kezdetektől nagy érdeklődésre tartott számot. Első magyarországi kalandja Debrecenbe vezeti a szólóban játszó, különleges hangú és öltözékében is friss divatot diktáló művészhölgyet. https://www.youtube.com/watch?v=btTvned-Ygg
21:00 ajsa luna: sokan Z-generációs Hamupipőkeként utalnak rá, mások a magyar nyelvű pop új üdvöskéjét látják benne. Tény, ami tény, ajsa luna szövegei és zenei világa egyszerre fogyasztóbarát és súlyos, eddig megjelent számai elegendő mélységgel rendelkeznek, az idén berobbanó lány pedig még mindig csak 20 éves. Első debreceni koncertjét alig pár hónappal az első színpadi sikerei után adja a Víztorony H2O termében. https://www.youtube.com/watch?v=vKT4JvuKFPs
Október 22. (P) 20:00: VIII. Debreceni Egyetemi Színjátszó Találkozó
DESz: Tartuffe
Helyszín: Csokonai Irodalmi Labor (Kossuth utca 1.)
Minden bromance-nek vége szakad egyszer. Még azoknak is, amelyek a konzervatív-keresztény értékrendre alapulnak. Mi történik, ha Orgon és Tartuffe barátsága és pénzügyi uniója megtörik egy nőn, ilyen esetben vajon hová lesz a vagyon? A nagy összeborulás és az ezt követő törvényszerű kiábrándulás után – ahogyan azt egy jogállamban szokás – jogi útra tereljük a kérdést: el kell döntenünk, hogy kié marad a pénz (és ezzel a nő?). Az előadás Parti Nagy Lajos fordításán alapszik, a hiányzó utolsó felvonást szabadon kezeljük.
Készítették:
Bodnár Eszter (Dorine, komorna)
Businszki Blanka ( Elmira, Orgon második felesége és Mariane, Orgon lánya, Elmira mostohalánya)
Lakó Zsigmond
Nagy Dávid (Tartuffe)
Somogyi Tibor (Cléante, Elmira bátyja és Valér, Mariane szerelmese)
Szatmári Medárd (Orgon)
70 perc
Utána szakmai beszélgetés: Dr. Szaffkó Péter, Gyürky Kata, Mercs János, Bakota Árpád
Október 23. (Sz) 19:00: VIII. Debreceni Egyetemi Színjátszó Találkozó
Janus Egyetemi Színház (Pécs): Kezembe temetem forró arcomat
Dokumentumjáték naplók, visszaemlékezések, levelek, újságcikkek, értesítők, hirdetések, versek és regényrészletek felhasználásával.
Szerkesztette és rendezte: Mikuli János. Mozgás, koreográfia: Hágen Zsuzsa. Zene: Kopeczky Péter. Látvány: Herczig Zsófia.
Játsszák: Háber Krisztián, Mekis Flóra, Inhof László, Pásztó Renáta, Somogyi Bianka, Ötvös Zoltán, Sarus Tamás, Bék Zsófia, Kőhalmi Kamilla, Major Ágnes, Popa Máté, Horváth Réka
75 perc
Helyszín: Vojtina Bábszínház
Utána szakmai beszélgetés: Gyürky Kata, Mercs János, Bakota Árpád

